**Al Oerter** (õieti **Alfred Adolf Oerter**; 19. september 1936 Astoria – 1. oktoober 2007 Fort Myers) oli USA kergejõustiklane (kettaheitja). Neljakordne olümpiavõitja (1956, 1960, 1964, 1968).

Ta on arvatud IAAFi kuulsuste halli liikmeks.

Ajalugu
-------

Ameerika kettaheitja Al Oerter oli omapärane sportlane, kes kaotas ridamisi mitmesuguseid võistlusi ega võitnud kunagi isegi USA katsevõistlusi olümpiamängudele pääsemiseks. Kui aga saabus olümpia-aasta, oli ta õige mees õiges kohas, võttes enesekindlalt olümpiamängudel kuldmedali. Ta on öelnud: "Melbourne oli kõige oodatum, Rooma kõige uhkem, Tokyo kõige valusam ja Mexico kõige armsam. Mul on olümpiavaim midagi suurt, ja võin üksnes kahetseda, et olümpiamänge peetakse vaid iga nelja aasta järel."

Al Oerter võitis olümpiamängudel neljal korral järjest (kolmel korral isikliku rekordiga) ühe ja sama kergejõustikuala. Saavutus, mida suutis korrata 1996. aasta olümpiamängudel Atlantas Carl Lewis.

Tegelikult oli alati nii, et olümpiavõidu saamiseks tuli alistada kehtiva maailmarekordi omanik: 1956. aastal Fortune Gordien (MR 59.28), 1960 Edmund Piątkowski ja Rink Babka (MR 59.91), 1964 Ludvík Daněk (MR 64.55) ja 1968 Jay Silvester (MR 68.40). Oerter oli olümpiamängude vahepealsetel aastatel suhteliselt varjus, kuid olümpial alati näitas, kellega on tegemist. Ka Tokyo mängude eel ei peetud teda peafavoriidiks, sest tema peamiseks mureks olid häired seljanärvidega, mis ei lasknud tal heita. Kuus päeva enne võistlust pandi talle ümber rindkere bandaaž. Arstid soovitasid tungivalt tal kuus nädalat puhata. Tema aga vaidles vastu: "Ma ei taha olla selline, kes peab selgitama oma allajäämist." Oerter otsustas minna lõpuni, saades soojendust, rohkelt massaaži ja ensüüme veresoonte puhastamiseks. Võistluseelsel päeval mähiti ta sidemetesse, ta pidi neelama valuvaigisteid ja sai perioodiliselt kompresse. Heitepaika saabudes oli tal seljas ravivest. 

Tema kolmas olümpia pidi peaaegu lõppema esimese heitega. Ta tundis tugevat valu ja ketas maandus kõigest paarikümne meetri kaugusele. Valu vaigistav süst ja jääkompressid lubasid tal siiski lõpuks niipalju heita, et ta pääses kuue parema hulka. Kaks heitevooru enne lõppu oli ta kolmandal kohal. Eespool olid tšehh Ludvík Daněk ja kaasmaalane David Weill. Võiduks oli vaja heita üle 60.52. Eelviimases voorus loobus ta ravivestist ning otsustas kasutada aeglast pööret ja sirutada lihased täielikult välja. See heide õnnestus suurepäraselt ja ketas kandus täpselt 61 meetri joonele. See oli olümpiarekord. Konkurendid ei suutnud enam oma tulemusi parandada ja nii võis Oerter olla õnnelik kolmanda olümpiavõidu üle.

Kui ajakirjanikud imestasid, et ta selliseid piinu tundes suutis võistelda, vastas ta lihtsalt: "Need on ju olümpiamängud ja olümpiavõidu eest võib ka surra."

Saavutused
----------

### Olümpiamängudel

* 1956 Austraalia Melbourne'is.
	+ **olümpiavõitja** kettaheites **56.36**
* 1960 Itaalia Roomas
	+ **olümpiavõitja** kettaheites **59.18**
* 1964 Jaapan Tōkyōs
	+ **olümpiavõitja** kettaheites **61.00**
* 1968 Mehhiko Méxicos
	+ **olümpiavõitja** kettaheites **64.78**

### Maailmarekordid

| Ala | Tulemus | Aeg | Koht |
| --- | --- | --- | --- |
| Kettaheide | **61.10** | 18. mai 1962 | Los Angeles |
| Kettaheide | **62.45** | 1. juuli 1962 | Chicago |
| Kettaheide | **62.62** | 27. aprill 1963 | Walnut |
| Kettaheide | **62.94** | 25. aprill 1964 | Walnut |

Välislingid
-----------

* Al Oerteri koduleht
* Al Oerter Rahvusvahelise Kergejõustikuliidu kodulehel Muuda Vikiandmetes

| * v
* r
Meeste kettaheite olümpiavõitjad |
| --- |
| 
1896 : Robert Garrett • 1900 : Rudolf Bauer • 1904 : Martin Sheridan • 1906 : Martin Sheridan • 1908 : Martin Sheridan • 1912 : Armas Taipale • 1920 : Elmer Niklander • 1924 : Clarence Houser • 1928 : Clarence Houser • 1932 : John Anderson • 1936 : Ken Carpenter • 1948 : Adolfo Consolini • 1952 : Sim Iness • 1956 : Al Oerter • 1960 : Al Oerter • 1964 : Al Oerter • 1968 : Al Oerter • 1972 : Ludvík Daněk • 1976 : Mac Wilkins • 1980 : Viktor Raštšupkin • 1984 : Rolf Danneberg • 1988 : Jürgen Schult • 1992 : Romas Ubartas • 1996 : Lars Riedel • 2000 : Virgilijus Alekna • 2004 : Virgilijus Alekna • 2008 : Gerd Kanter • 2012 : Robert Harting • 2016 : Christoph Harting • 2020 : Daniel Ståhl |

| * v
* r
IAAF-i kuulsuste halli liikmed |
| --- |
| Mehed | 

* Abebe Bikila
* Valeri Brumel
* Serhi Bubka
* Sebastian Coe
* Glenn Davis
* Harrison Dillard
* Hicham El Guerrouj
* Volodõmõr Holubnõtšõi
* Michael Johnson
* Alberto Juantorena
* Kipchoge Keino
* Hannes Kolehmainen
* Robert Korzeniowski
* Carl Lewis
* Jānis Lūsis
* Bob Mathias
* Noureddine Morceli
* Edwin Moses
* Paavo Nurmi
* Dan O'Brien
* Parry O'Brien
* Al Oerter
* Jesse Owens
* Viktor Sanejev
* Juri Sedõhh
* Adhemar da Silva
* Peter Snell
* Emil Zátopek
* Daley Thompson
* Lasse Virén
* Cornelius Warmerdam

 |
| Naised | 

* Iolanda Balaș
* Fanny Blankers-Koen
* Betty Cuthbert
* Mildred Didrikson
* Heike Drechsler
* Marjorie Jackson
* Jackie Joyner-Kersee
* Wang Junxia
* Marita Koch
* Stefka Kostadinova
* Natalja Lissovskaja
* Svetlana Masterkova
* Marie-José Pérec
* Wilma Rudolph
* Irena Szewińska
* Shirley Strickland
* Grete Waitz

 |
| 
Andmed on uuendatud seisuga 8. juuli 2015. |